Ole M. Nielsen (KRF), 2002-02-27:
Jeg må jo nok sige, at på trods af positiv modtagelse risikerer jeg at lide samme skæbne som smedens kat.
Det var den, der døde af tak.
Men sympati er da bedre end det modsatte.
Der var dog nogle, der tilsluttede sig, og dem vil jeg gerne sige tak til.
Det var, så vidt jeg sådan kunne registrere, Dansk Folkeparti, SF og Enhedslisten.
Jeg takker for det.
Jeg synes, at de hver især havde nogle gode point at supplere med, og det, som hr. Ole Sohn kom med om registreringsnumre på lystfartøjer, ville vi faktisk også optage på et tidspunkt, men så langt er vi altså ikke nået i dyngen af emner, som vi sådan kan tage op og arbejde med.
Kapaciteten er begrænset.
Men en fælles indsats på området, hvor man sådan afsøger de forskellige problemer med de sagkyndige, kunne være meget, meget nyttig.
Vi kunne se, om vi kunne få tid til sådan et arrangement.
Det kunne jo ske, vi kunne foretage studieture, hvor vi kunne komme over på Skanderborg Sø og sådan noget og se, hvor farligt det i virkeligheden er.
Jeg må indrømme, at jeg alligevel ikke helt kan forstå, at jeg ikke kan få tilslutning fra de store partier, som går imod det her.
Der er et konstateret behov for det her, og jeg kan ikke rigtig forstå argumentationen om, at det skulle være anderledes til søs end på landjorden.
Det er jo ikke et spørgsmål om, at man skal jagte rundt og finde ud af, om folk er berusede.
Det er et spørgsmål, om man kan gribe ind, når der er et problem, for så har man altså lettere ved at skride ind, og man har lettere ved den bevisførelse, der skal til, hvis der skal afsiges dom i en sag.
Det er jo på mange andre områder vældig nyttigt.
Vi har masser af love i det her samfund, som vi ikke forfølger hele tiden for at finde ud af, om der er nogen, der overtræder dem.
Men lovene sætter nogle regler for, hvordan man opfører sig, nogle normer, kan man sige, og vi erkender jo, at nedsættelsen fra 0,8 til 0,5 promille ved bilkørsel virkelig har haft en betydning, en meget, meget stor betydning tror
jeg og en meget, meget stor opmærksomhed omkring det
Det er ikke, fordi det er dem, der ligger mellem 0,5 og 0,8 promille, der laver ulykkerne.
Men det har skabt opmærksomhed om sagen, sådan at der er betydelig færre spritbilister på et relativt lavt niveau.
De meget høje promillegrænser, som nogle unge mennesker skal have afprøvet, kommer vi aldrig til livs hverken til lands eller til vands.
Det må man nok konstatere.
Så blev jeg som sagt inspireret til at tage forslaget op igen, fordi der sidste sommer kom nogle tilkendegivelser fra folk, der arbejdede med det her, og det var altså havnefogder, og det var politifolk, som mente, at de ved en sådan fast promillegrænse kunne have et værktøj, som gjorde, at de lettere kunne gribe ind og gøre noget ved det.
Vi har været hele vejen rundt, om vi skulle gøre mere ved handelsflåden, og hvad vi kunne gøre.
Men kendsgerningen er, at handelsflåden jo består af danske og udenlandske skibe, og danske skibe i den danske handelsflåde har faktisk en rigtig, rigtig god selvjustits, og endelig bevæger de sig jo mest i internationale farvande.
Men det er jo en international indsats at gøre noget på det område her.
Bare det, at vi beskæftiger os med området, mener vi har
en præventiv virkning i sig selv
, så derfor håber jeg ikke, at den time, eller tre kvarter kan vi vel nøjes med, vi har brugt på det her i Folketingssalen den her gang, har været helt spildt.
Et flertal kan jeg jo nok konstatere, at det når vi ikke.
Jeg glæder mig selvfølgelig til hr. Lilleholts svar på hr. Brix Møllers spørgsmål: om det forandrer noget ved Venstres holdning, at det er en kendsgerning, at Bjørn Lomborg mener, dette her er en af de allerbedste investeringer, vi kan gøre rent miljømæssigt.
Men uanset om det skulle være tilfældet, må jeg spørge Venstre, om man er fuldstændig ligeglad med, at det koster et sted mellem 22 og 1.000 menneskeliv om året, at vi har den partikelforurening i byerne, og at tusinder af mennesker har luftvejsforstyrrelser på grund af luftforureningen i byerne, som det blev dokumenteret i en artikel i »Sygeplejersken« for en uges tid siden.